A BIZOTTSÁG HATÁROZATA
(2003. március 18.)
az EN 613:2000 "egyedi, gáztüzelésű, konvekciós fűtőkészülékek" szabvány hivatkozásának a 90/396/EGK tanácsi irányelvvel összhangban történő közzétételéről
(az értesítés a C(2003) 710. számú dokumentummal történt)
(EGT vonatkozású szöveg)
(2003/189/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 93/68/EGK irányelvvel[1] módosított, a gázüzemű berendezésekre vonatkozó tagállami jogszabályok közelítéséről szóló, 1990. június 29-i 90/396/EGK tanácsi irányelvre[2] és különösen annak 6. cikke (1) bekezdésére,
tekintettel a legutóbb a 98/48/EK irányelvvel[3] módosított, a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv[4] 5. cikke értelmében létrehozott állandó bizottság véleményére,
mivel:
(1) A 90/396/EGK irányelv 2. cikke úgy rendelkezik, hogy gázkészülékek csak akkor értékesíthetők és helyezhetők üzembe, ha a rendeltetésszerű használat során nem veszélyeztetik a személyek, a háziállatok és a vagyontárgyak biztonságát.
(2) A 90/396/EGK irányelv 5. cikke alapján a gázkészülékekről akkor vélelmezik az irányelv 3. cikkében említett alapvető követelményeknek való megfelelést, ha megfelelnek a rájuk alkalmazandó, azokat a harmonizált szabványokat átültető nemzeti szabványoknak, amelyek hivatkozási számait az Európai Unió Hivatalos Lapjában kihirdették.
(3) A tagállamoknak ki kell hirdetni azon nemzeti szabványok hivatkozási számait, amelyek átültetik azokat a harmonizált szabványokat, amelyek hivatkozási számait az Európai Unió Hivatalos Lapjában kihirdették.
(4) Az Egyesült Királyság formális kifogást emelt az Európai Szabványügyi Bizottság (CEN) által 2000. július 13-án elfogadott EN 613:2000 "egyedi, gáztüzelésű, konvekciós fűtőkészülékek" harmonizált szabvány tekintetében, amelynek hivatkozási számát 2001. július 18-án hirdették ki az Európai Közösségek Hivatalos Lapjában[5], azon az alapon, hogy nem tesz teljes mértékben eleget a 90/396/EGK irányelv alapvető követelményeinek, különösen az I. melléklet 2.1. és 3.2.2. pontjaiban említett követelményeknek, mert a dekoratív üvegablakos gázkandallókra vonatkozó tervezési követelmények nem megfelelőek a magas szintű biztonság biztosításához. Az Egyesült Királyság különösen azt tartja veszélyesnek, hogy gázfelhalmozás esetén az el nem égett gáz később súlyos sérülést okozva lángra lobbanhat.
(5) A nemzeti hatóságokkal, a CEN-nel és a 98/34/EK irányelv által létrehozott bizottsággal folytatott konzultáció keretén belül szerzett információk alapján nem találtak olyan bizonyítékot, amely alátámasztja a gázfelhalmozódás vagy gázrobbanás kockázatát. Következésképpen nem bizonyították be, hogy a 613:2000 EN harmonizált szabvány nem tesz eleget a 90/396/EGK irányelv alapvető követelményeinek,
ELFOGADTA EZT A HATÁROZATOT:
1. cikk
Az Európai Szabványügyi Bizottság (CEN) által 2000. július 13-án elfogadott és első alkalommal az Európai Közösségek Hivatalos Lapjában 2001. július 18-án kihirdetett EN 613:2000 "egyedi, gáztüzelésű, konvekciós fűtőkészülékek" szabvány hivatkozását nem törlik az Európai Unió Hivatalos Lapjában kihirdetett szabványok listájáról. A szabvány ezért továbbra is eleget tesz a 90/396/EGK irányelv vonatkozó rendelkezéseinek való megfelelés vélelmének.
2. cikk
Ennek a határozatnak a tagállamok a címzettjei.
Kelt Brüsszelben, 2003. március 18-án.